ดอดขายประกันผ่านตู้เอทีเอ็ม
ธนาคารกรุงเทพนำร่องขายประกันอุบัติเหตุผ่านเครื่องเอทีเอ็ม กรอกเบอร์ทิ้ง พนักงานโทรศัพท์กลับ ลูกค้าต้องเห็นทุกรายก่อนคืนบัตร
20 ส.ค. 2555

ธนาคารกรุงเทพนำร่องขายประกันอุบัติเหตุผ่านเครื่องเอทีเอ็ม กรอกเบอร์ทิ้ง พนักงานโทรศัพท์กลับ ลูกค้าต้องเห็นทุกรายก่อนคืนบัตร
นางรัชนี นพเมือง ผู้ช่วยผู้จัดการใหญ่ ธนาคารกรุงเทพ เปิดเผยว่า ขณะนี้ธนาคารได้ลงโปรแกรมขายประกันอุบัติเหตุผ่านเครื่องเอทีเอ็ม แต่ยังอยู่ระหว่างทยอยติดตั้งยังไม่ครอบคลุมทุกเครื่อง โดยระหว่างที่ลูกค้ามาทำธุรกรรมทางการเงินผ่านตู้เอทีเอ็ม ก่อนจะถึงรายการรับบัตรเอทีเอ็มคืน หน้าจอเครื่องเอทีเอ็มจะปรากฏผลิตภัณฑ์ประกันอุบัติเหตุแล้วสอบถามลูกค้าว่า สนใจผลิตภัณฑ์นี้หรือไม่ หากกดปุ่มสนใจ เครื่องจะสอบถามเบอร์โทรศัพท์ลูกค้า โดยระบบจะจัดเก็บเบอร์โทรศัพท์เพื่อให้เจ้าหน้าที่ธนาคารติดต่อกลับภายหลัง จากนั้นจึงรับบัตรเอทีเอ็มคืนไปได้
“ตอนนี้ธนาคารขอเริ่มทำดูก่อน แล้วค่อยดูว่าจะเอาผลิตภัณฑ์การเงินอื่นลงระบบใส่ในเครื่องเอทีเอ็มหรือไม่” นางรัชนี กล่าว
ด้าน น.ส.พรรณพร คงยิ่งยง ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ปัจจุบันเครื่องเอทีเอ็มของธนาคารจะมีปุ่มให้ลูกค้าเลือกกดดูข้อมูล หากลูกค้าสนใจผลิตภัณฑ์ประกันชีวิตอยู่แล้ว แต่จะไม่ปรากฏผลิตภัณฑ์ประกันในตู้เอทีเอ็มให้เห็นแบบบังคับสายตาลูกค้า เพราะวัตถุประสงค์ของการใช้เครื่องเอทีเอ็ม คือ เบิกถอนเงินและโอนเงิน ที่เน้นความสะดวก รวดเร็ว จึงไม่ควรทำให้แถวการใช้บริการยาวเกินไป โดยที่ลูกค้าเสียเวลานานอยู่หน้าจอเอทีเอ็ม
“การลงผลิตภัณฑ์ในเครื่องเอทีเอ็มจะต้องไม่ทำให้ลูกค้าเสียเวลา ต้องหาวิธี ถ้าจะขายผลิตภัณฑ์ ต้องดูว่าตอบโจทย์หรือเปล่า ไม่เช่นนั้นลูกค้าอาจไม่ชอบ เพราะเสียเวลา เนื่องจากคนส่วนใหญ่ใช้เอทีเอ็มเพราะถอนและโอนเงิน ต้องการความรวดเร็ว” น.ส.พรรณพร กล่าว
น.ส.พรรณพร เปิดเผยว่า นอกจากใส่ผลิตภัณฑ์ประกันชีวิตในเครื่องเอทีเอ็มแล้ว ธนาคารก็มีผลิตภัณฑ์กองทุนรวมใส่เข้าไปในเครื่องด้วย แต่ทั้งหมดนี้ลูกค้าจะต้องเลือกเมนูเอง ไม่มีหน้าจอผลิตภัณฑ์ปรากฏให้เห็นก่อนรับบัตรเอทีเอ็มคืน ซึ่งเครื่องเอทีเอ็มของธนาคารแทบทุกแห่งก็จะลงระบบคล้ายกัน
อย่างไรก็ดี ยอมรับว่าลูกค้าที่ซื้อผลิตภัณฑ์ประกันชีวิตและกองทุนรวม โดยใช้ช่องทางเครื่องเอทีเอ็มในการสมัครมีจำนวนไม่มาก ต่างจากช่องทางสาขา 
ทั้งนี้ ธนาคารกรุงเทพ มีทั้งสิ้น 7,800 เครื่อง มีสาขาอยู่ที่ 1,054 สาขา ส่วนธนาคารไทยพาณิชย์ มีตู้เอทีเอ็มทั้งสิ้น 8,629 เครื่อง มีสาขาทั้งสิ้น 1,116 สาขา